Fráboðaðar og ófráboðaðar eftirlitsvitjanir Arbeiðs- og brunaeftirlitið kann gera bæði fráboðaðar og ófráboðaðar eftirlitsvitjanir. Tá ið talan er um fráboðaða eftirlitsvitjan, í sambandi við arbeiðsumhvørvi, setir Arbeiðs- og brunaeftirlitið seg í samband við arbeiðsplássið áðrenn vitjanina. Avtalað verður antin, at eftirlitsvitjanin verður gjørd ein ávísan dag og klokkutíð, ella at vitjanin verður í næstum. Tá talan er um fráboðaða eftirlitsvitjan, í samband við brunatrygd, setir Arbeiðs- og brunaeftirlitið seg í samband við tann, sum eigur ella umsitur bygningin ella mannverkið umframt staðbundna tilbúgvingarleiðararn (sløkkiliðsstjóran). Er talan um eina ófráboðaða eftirlitsvitjan, møta eitt ella fleiri eftirlitsfólk frá Arbeiðs- og brunaeftirlitinum upp uttan frammaundan at hava gjørt avtalu um vitjan. Óansæð um talan er um fráboðaða ella ófráboðaða eftirlitsvitjan, skal virkið ella tann, sum umsitur bygningin seta neyðuga tíð av til at gjøgnumganga eftirlitspunktini saman við eftirlitsfólkunum frá Arbeiðs- og brunaeftirlitinum. Eftirlitsfólkini skulu vísa samleikaprógv frá Arbeiðs- og brunaeftirlitinum og hava rætt til at gera eftirlit uttan rættarúrskurð. Eftirlitsfólkini hava rætt til at t. d. taka royndir, biðja um skjøl og taka myndir av staðnum. Sløg av eftirlitum Arbeiðs- og brunaeftirlitið umsitur fleiri ymisk málsøki og hevur harvið fleiri ymiskar heimildir til at gera eftirlit. Hesi sløg av eftirlitsvitjanum eru: Heildareftirlit, har ið endamálið er at hyggja eftir heildini-t. d. í mun til arbeiðsumhvørvi. Málrættað eftirlit, har ið endamálið er at hyggja málrættað eftir einum ávísum trupulleika ella trupulleikaøki. Vanlukkugransking, har ið endamálið er at granska umstøðurnar rundanum eitt arbeiðsóhapp. Tekniskt eftirlit, har ið endamálið er at gera regluligt eftirlit við tøkni ella skipanum–t. d. elevatorum, dampketlum og frystiskipanum. Brunasýn, har ið endamálið er at staðfesta, um brunatrygdin hjá bygningi ella mannaverki er nøktandi. Reaktiónir í sambandi við eftirlitsvitjan Eftir eina eftirlitsvitjan kann Arbeiðs- og brunaeftirlitið koma við ymiskum aftursvarum í mun til, hvør niðurstøða er gjørd um arbeiðsumhvørvið á arbeiðsplássinum. Aftursvarið er tengt at vavi og álvarsemi í teimum trupulleikum, ið verða staðfestir á eftirlitsvitjanini. Arbeiðs- og brunaeftirlitð kann geva: Forboð-hetta er forboð móti at halda fram við arbeiðinum ella t. d. nýtsluna av einum bygningi. Skundboð-hetta inniber ítøkiligt krav um at bøta um ónøktandi viðurskifti alt fyri eitt. Boð við freist-hetta inniber ítøkiligt krav um at bøta um ónøktandi viðurskifti innan ásetta dagfesting.